《和声署》
清代·弘历

和声署，异神乐。神乐太常司，郊庙登歌奏笙籥。音节略误其礼存，未似唐制立部所退人。

命工改正旋合度，不以他用用飨神。和声署，礼部司。

太和三大节，万国衣冠时。署中饩廪有人支，陛上埙篪乏人吹。

乃取市贩鼓吹儿，以调宫徵充工师。欲望兽舞凤来仪，诚哉有如居易乐府诗。

内庭承值虽优孟，命习宫县归以正。古人击尔泗滨石，今人弃尔华原磬。

和声署，今即古。文武之政在方策，其人存则其政举。

何能海上唤师襄，戛击鸣球列朝序。君不见小学废，乐徒云。

借问和声署，安得衣冠伦。怀哉箫韶九成不得闻。